text: স্পোর্টসমেইল২৪ প্রকাশিত: ০২:৪৭ পিএম, ১৩ জুলাই ২০২১
  পাকিস্তানের বিপক্ষে সিরিজের আগে ইংল্যান্ডের মূল দলে করোনার হানা। তাই বাধ্য হয়ে দ্বিতীয় সারির দল নিয়ে পাকিস্তানের বিপক্ষে খেলতে নামে ইংল্যান্ড। এরপরও সিরিজে পাকিস্তান কোনো ধরনের প্রতিদ্বন্দ্বীতা গড়ে তুলতে পারেনি। ইংল্যান্ডের হয়ে প্রথমবারের মত অধিনায়কত্ব করা বেন স্টোকস জানিয়েছেন সিরিজ জেতা এত সহজ হবে তা তিনি ভাবতে পারেননি।
  পাকিস্তানের বিপক্ষে ওয়ানডে সিরিজ শুরুর আগে ইংল্যান্ড স্কোয়াডের কয়েকজন ক্রিকেটার এবং সাপোর্ট স্টাফ করোনা পজিটিভ হয়। ফলে পুরো দলকেই আইসোলেশন করা হয়। তবে মূলদল খেলতে না পারলেও নির্ধারিত সময়েই সিরিজ খেলতে নামে ইংল্যান্ড।
  বেন স্টোকসের নেতৃত্বে মাঠে নামা দ্বিতীয় সারির দল প্রথম দুই ওয়ানডেতে পাকিস্তানকে কোনো সুযোগই দেয়নি। প্রথম ওয়ানডেতে ৯ উইকেট এবং দ্বিতীয় ম্যাচে ৫২ রানে হারায়। সিরিজে দুই ম্যাচ জিতে ইতিমধ্যে সিরিজ জয় নিশ্চিত করেছে ইংল্যান্ড।
  তৃতীয় এবং শেষ ওয়ানডের আগে সংবাদ সম্মেলনে অধিনায়ক বেন স্টোকস বলেন, 'আমি যখন স্কোয়াড পেয়েছিলাম তখন মনে হয়েছিল শক্তিশালী এবং প্রতিভাবান স্কোয়াড হয়েছে। ভেবেছিলাম আমরা পাকিস্তানের সাথে লড়াই করতে পারবো। আমরা যত সহজে কাজটা করেছি তা দেখে একটি একটু বিস্মিত হয়েছি। এতে দলের সবার কৃতিত্ব রয়েছে।'
  তিনি আরও বলেন, ' এ সিরিজের সবচেয়ে দূর্দান্ত বিষয়টি হলো অনভিজ্ঞ ক্রিকেটাররা নিজেদেরকে মেলে ধরছে। নিজেদের সামর্থ্য সম্পর্কে জানান দিয়েছে।'
  মঙ্গলবার (১৩ জুলাই) বার্মিংহামে তৃতীয় ও শেষ ওয়ানডেতে পাকিস্তানের মুখোমুখি হয়ে পাকিস্তান। ওয়ানডের পর টি-টোয়েন্টি সিরিজে মুখোমুখি হবে দুই দল।